CELEX: 22021D2000
Language: hr
Date: 2021-10-20 00:00:00
Title: Odluka br. 1./2021 Odbora za SGP osnovanog Prijelaznim sporazumom o gospodarskom partnerstvu između Côte d'Ivoirea, s jedne strane, i Europske zajednice i njezinih država članica, s druge strane, оd 20. listopada 2021. o donošenju postupaka za rješavanje sporova i kodeksa ponašanja za arbitre [2021/2000]

17.11.2021   
               
               
                  HR
               
               
                  Službeni list Europske unije
               
               
                  L 408/8
               
            
         ODLUKA br. 1./2021 ODBORA ZA SGP OSNOVANOG PRIJELAZNIM SPORAZUMOM O GOSPODARSKOM PARTNERSTVU IZMEĐU CÔTE D'IVOIREA, S JEDNE STRANE, I EUROPSKE ZAJEDNICE I NJEZINIH DRŽAVA ČLANICA, S DRUGE STRANE,
         оd 20. listopada 2021.
         o donošenju postupaka za rješavanje sporova i kodeksa ponašanja za arbitre [2021/2000]
         ODBOR ZA SGP,
         uzimajući u obzir Prijelazni sporazum o gospodarskom partnerstvu između Côte d’Ivoirea, s jedne strane, i Europske zajednice i njezinih država članica, s druge strane, koji je potpisan u Abidjanu 26. studenoga 2008. i privremeno se primjenjuje od 3. rujna 2016., a posebno njegov članak 59. stavak 1. i članak 73.,
         budući da:
         
                     (1)
                  
                  
                     Člankom 59. stavkom 1. Prijelaznog sporazuma o gospodarskom partnerstvu između Côte d’Ivoirea, s jedne strane, i Europske zajednice i njezinih država članica, s druge strane (dalje u tekstu „Sporazum”), predviđeno je da postupci za rješavanje sporova predviđeni u glavi V. (Sprečavanje i rješavanje sporova) poglavlju 3. (Postupci rješavanja sporova) Sporazuma podliježu Poslovniku koji će donijeti Odbor za SGP.
                  
               
                     (2)
                  
                  
                     Na temelju članka 73. Sporazuma Odbor za SGP odgovoran je za upravljanje svim područjima obuhvaćenima Sporazumom i izvršavanje svih zadataka navedenih u Sporazumu,
                  
               DONIO JE OVU ODLUKU:
         
            Članak 1.
            
               (1)   Postupci za rješavanje sporova i Kodeks ponašanja za arbitre priložen tim postupcima utvrđuju se kako su navedeni u Prilogu.
            
            
               (2)   Ti postupci i taj kodeks ponašanja utvrđuju se ne dovodeći u pitanje posebna pravila predviđena Sporazumom ni posebna pravila koja može donijeti Odbor za SGP.
            
         
         
            Članak 2.
            Ova Odluka stupa na snagu na dan potpisivanja.
         
         
            Sastavljeno u Bruxellesu 20. listopada 2021.
            
               
                  Za Republiku Côte d’Ivoire
               
               Kalilou SYLLA
            
            
               
                  Za Europsku uniju
               
               Cristina MIRANDA GOZALVEZ
            
         
      
      
         
            PRILOG
            
               POSTUPCI RJEŠAVANJA SPOROVA
            
            
               Članak 1.
               Definicije
               Za potrebe primjene ovih postupaka rješavanja sporova (dalje u tekstu „Poslovnik”) primjenjuju se sljedeće definicije:
               Savjetnik: znači fizička osoba koju je jedna od stranaka angažirala za savjetovanje te stranke ili pružanje pomoći toj stranci u vezi s arbitražnim postupkom;;
               Arbitražno vijeće: znači vijeće osnovano na temelju članka 50. Sporazuma;
               Arbitar: znači član arbitražnog vijeća osnovanog na temelju članka 50. Sporazuma;
               Pomoćnik: znači fizička osoba koja u okviru mandata pojedinog arbitra za njega obavlja istraživanja ili mu pomaže u obavljanju dužnosti;
               Dan: znači kalendarski dan;
               Neradni dan: znači subota, nedjelja i svi ostali dani koje je jedna od stranaka odredila kao slobodne dane za potrebe primjene ovog Poslovnika;
               Zastupnik stranke: znači zaposlenik ili bilo koja druga fizička osoba koju je imenovalo ministarstvo, vladino tijelo ili bilo koje drugo javno tijelo stranke koji(-a) zastupa stranku u okviru spora povezanog sa Sporazumom;
               Stranka protiv koje je izjavljen prigovor: znači stranka za koju se tvrdi da je počinila povredu odredaba iz članka 46. Sporazuma;
               Stranka koja je izjavila prigovor: znači stranka koja zahtijeva osnivanje arbitražnog vijeća na temelju članka 49. Sporazuma.
            
            
               Članak 2.
               Područje primjene
               
                  1.   Odredbama ovog Poslovnika dopunjuje se i pobliže određuje Sporazum, a posebno njegov članak 49. i članci koji slijede nakon tog članka, a odnose se na arbitražu.
               
               
                  2.   Cilj je ovog Poslovnika strankama omogućiti rješavanje mogućih sporova između stranaka s pomoću obostrano zadovoljavajućeg rješenja, postignutog zahvaljujući mehanizmu arbitraže.
               
               
                  3.   U okviru provedbe Sporazuma svaka od stranaka može se odlučiti za primjenu arbitraže s ciljem rješavanja mogućih međusobnih sporova.
               
            
            
               Članak 3.
               Pokretanje arbitražnog postupka i obavijesti
               
                  1.   Smatra se da je arbitražni postupak pokrenut na datum na koji stranka protiv koje je izjavljen prigovor i Odbor za SGP prime zahtjev za osnivanje arbitražnog vijeća u skladu s člankom 49. stavkom 2. Sporazuma.
               
               
                  2.   Pod izrazom „obavijest” u smislu ovog Poslovnika podrazumijeva se svaki zahtjev, svaka obavijest, svaki podnesak ili svaki drugi dokument povezan s arbitražnim postupkom, pri čemu:
                  
                              (a)
                           
                           
                              svaka obavijest arbitražnog vijeća šalje se istodobno objema strankama;
                           
                        
                              (b)
                           
                           
                              svaka obavijest jedne stranke upućena arbitražnom vijeću istodobno se u kopiji šalje drugoj stranci; i
                           
                        
                              (c)
                           
                           
                              svaka obavijest jedne stranke upućena drugoj stranci istodobno se u kopiji, prema potrebi, šalje arbitražnom vijeću.
                           
                        
               
                  3.   Sve obavijesti dostavljaju se elektroničkom poštom ili, prema potrebi, bilo kojim drugim telekomunikacijskim sredstvom kojim je moguće dokazati slanje obavijesti. Osim ako se dokaže suprotno, smatra se da je obavijest dostavljena na dan slanja.
               
               
                  4.   Sve obavijesti šalju se Glavnoj upravi za trgovinu Europske komisije Europske unije, odnosno koordinatoru kojeg odredi Côte d'Ivoire.
               
               
                  5.   Manje pogreške u pisanju sadržane u obavijestima povezanima s arbitražnim postupkom mogu se ispraviti dostavom nove obavijesti u kojoj su jasno naznačene unesene izmjene.
               
               
                  6.   Ako je zadnji dan za dostavu obavijesti neradni dan u Côte d'Ivoireu ili u Europskoj uniji, obavijest se može dostaviti sljedećeg radnog dana. Nijedna obavijest ni zahtjev bilo koje vrste neće se smatrati primljenima na neradni dan.
               
               
                  7.   Ovisno o prirodi pitanja koja su predmet spora, kopije svih zahtjeva i obavijesti upućenih Odboru za SGP u skladu s ovim Poslovnikom šalju se i ostalim relevantnim institucionalnim tijelima.
               
            
            
               Članak 4.
               Imenovanje arbitara
               
                  1.   Ako se u skladu s člankom 50. Sporazuma pojedinog arbitra bira ždrijebom, predsjednik Odbora za SGP odmah obavješćuje stranke o datumu, vremenu i mjestu provođenja ždrijeba.
               
               
                  2.   Ždrijeb se provodi u nazočnosti zastupnika stranaka.
               
               
                  3.   Predsjednik Odbora za SGP obavješćuje pisanim putem svaku odabranu osobu o imenovanju te osobe arbitrom. Svaka osoba objema strankama potvrđuje svoju raspoloživost u roku od pet dana od dana na koji je primila obavijest o imenovanju.
               
               
                  4.   Arbitri se biraju ždrijebom među osobama koje je službeno predložila jedna od stranaka ili koje su predložile obje stranke ako popis arbitara iz članka 64. Sporazuma nije sastavljen ili ne sadržava dovoljno imena u trenutku podnošenja zahtjeva na temelju članka 50. stavka 2. Sporazuma.
               
            
            
               Članak 5.
               Savjetovanje između stranaka i arbitražnog vijeća
               
                  1.   Osim ako se stranke dogovore drukčije, stranke se sastaju s arbitražnim vijećem u roku od sedam dana od njegova osnivanja kako bi utvrdili pitanja koja stranke ili arbitražno vijeće smatraju relevantnima, uključujući:
                  
                              (a)
                           
                           
                              naknade i troškove koji se plaćaju arbitrima, koji su u skladu sa standardima Svjetske trgovinske organizacije (WTO);
                           
                        
                              (b)
                           
                           
                              naknadu za svakog pomoćnika arbitra koja ne smije premašivati 50 % ukupne naknade za tog arbitra;
                           
                        
                              (c)
                           
                           
                              vremenski raspored postupka.
                           
                        
               
                  2.   Arbitri i zastupnici stranaka mogu sudjelovati na tom sastanku telefonski ili putem videokonferencije.
               
               
                  3.   Osim ako se stranke dogovore drukčije, u roku od pet dana od datuma osnivanja arbitražnog vijeća arbitražno vijeće dobiva sljedeći mandat:
                  
                     „Ispitati, s obzirom na odgovarajuće odredbe Sporazuma, pitanje iz zahtjeva za osnivanje arbitražnog vijeća, odlučiti o usklađenosti dotične mjere s odredbama iz članka 46. Sporazuma i donijeti odluku u skladu s člancima 52., 62. i 63. Sporazuma.”
                  
               
               
                  4.   Stranke izvješćuju arbitražno vijeće o dogovorenom mandatu u roku od tri dana od dana postizanja njihova dogovora o mandatu.
               
            
            
               Članak 6.
               Podnesci
               Stranka koja je izjavila prigovor dostavlja svoj početni podnesak najkasnije dvadeset dana nakon datuma osnivanja arbitražnog vijeća. Stranka protiv koje je izjavljen prigovor dostavlja svoj pisani odgovor u roku od dvadeset dana nakon datuma dostave početnog pisanog podneska.
            
            
               Članak 7.
               Rad arbitražnih vijeća
               
                  1.   Predsjednik arbitražnog vijeća predsjeda svim sastancima vijeća. Arbitražno vijeće može predsjedniku delegirati ovlast za donošenje upravnih i postupovnih odluka u dotičnom području.
               
               
                  2.   U skladu s člankom 9. ovog Poslovnika arbitri i pozvane osobe osobno prisustvuju raspravi. Ako u Sporazumu ili ovom Poslovniku nije drukčije predviđeno i ne dovodeći u pitanje članak 9. stavak 5. ovog Poslovnika, arbitražno vijeće može obavljati svoje aktivnosti telefonom, telefaksom ili bilo kojim drugim sredstvom, među ostalim putem računalnih veza.
               
               
                  3.   Samo arbitri mogu sudjelovati u vijećanjima arbitražnog vijeća, ali arbitražno vijeće može dopustiti da na vijećanjima arbitražnog vijeća budu prisutni njihovi pomoćnici.
               
               
                  4.   Sastavljanje odluka u isključivoj je nadležnosti arbitražnog vijeća i ne može se delegirati.
               
               
                  5.   Nalazi, zaključci i preporuke arbitražnog vijeća iz članaka 51. i 52. Sporazuma trebali bi se, ako je to moguće, donijeti konsenzusom; ako se konsenzus ne može postići, donose se većinom glasova članova. Arbitri ne smiju izdavati odvojena mišljenja o pitanjima o kojima nije odlučeno konsenzusom.
               
               
                  6.   Kada se pojavi postupovno pitanje koje nije obuhvaćeno odredbama glave V. Sporazuma (Sprečavanje i rješavanje sporova), arbitražno vijeće nakon savjetovanja sa strankama može usvojiti odgovarajući postupak koji je u skladu s tim odredbama i kojim se osigurava jednako postupanje među strankama.
               
               
                  7.   Ako arbitražno vijeće smatra da je potrebno izmijeniti neki od postupovnih rokova, osim rokova utvrđenih u glavi V. Sporazuma (Sprečavanje i rješavanje sporova), ili provesti bilo kakve druge postupovne ili administrativne prilagodbe, ono pisanim putem obavješćuje stranke o razlozima zbog kojih je izvršena izmjena ili prilagodba te o roku ili potrebnoj prilagodbi. Arbitražno vijeće može usvojiti izmjene ili prilagodbe nakon savjetovanja sa strankama.
               
               
                  8.   Stranke mogu sporazumno izmijeniti sve rokove utvrđene u ovom Poslovniku. Na zahtjev jedne stranke arbitražno vijeće može izmijeniti rokove koji se primjenjuju u okviru postupka.
               
               
                  9.   Na zajednički zahtjev stranaka arbitražno vijeće u bilo kojem trenutku suspendira postupak tijekom razdoblja o kojem su dogovorile stranke, a koje ne premašuje 12 uzastopnih mjeseci.
               
               
                  10.   U slučaju suspenzije, relevantni rokovi produljuju se za vrijeme koje odgovara razdoblju tijekom kojeg je postupak arbitražnog vijeća bio suspendiran. Arbitražno vijeće nastavlja postupak u bilo kojem trenutku na zajednički zahtjev stranaka ili na kraju dogovorenog razdoblja suspenzije na pisani zahtjev jedne od stranaka. Zahtjev se dostavlja predsjedniku arbitražnog vijeća i, prema potrebi, drugoj stranci. Ako je postupak pred arbitražnim vijećem suspendiran dulje od dvanaest uzastopnih mjeseci, ovlaštenje koje se dodjeljuje pri osnivanju arbitražnog vijeća prestaje važiti, a postupak koji se vodi pred arbitražnim vijećem se završava. Stranke se u bilo kojem trenutku mogu dogovoriti o završetku postupka pred arbitražnim vijećem. Stranke zajednički obavješćuju predsjednika arbitražnog vijeća o tom dogovoru.
               
               
                  11.   Završetkom rada arbitražnog vijeća ne dovode se u pitanje prava stranaka u okviru nekog drugog postupka o istom predmetu na temelju glave V. Sporazuma (Sprečavanje i rješavanje sporova).
               
            
            
               Članak 8.
               Zamjena
               
                  1.   Ako arbitar nije u mogućnosti sudjelovati u postupku, ako odstupi ili mora biti zamijenjen, zamjenik se bira u skladu s člankom 50. Sporazuma.
               
               
                  2.   Ako stranka smatra da arbitar ne poštuje zahtjeve iz Kodeksa ponašanja za arbitre te da ga je zbog tog razloga potrebno zamijeniti, ta stranka o tome obavješćuje drugu stranku u roku od petnaest dana od datuma kada je upoznata s okolnostima koje upućuju na postupanje arbitra koje navodno nije u skladu s Kodeksom ponašanja za arbitre.
               
               
                  3.   Stranke se međusobno savjetuju u roku od petnaest dana od dana primitka obavijesti iz stavka 2. ovog članka. Stranke obavješćuju arbitra o njegovu postupanju koje navodno nije u skladu s Kodeksom ponašanja za arbitre te od njega mogu zatražiti da poduzme mjere kako bi to ispravio. Stranke također mogu, ako se tako dogovore, razriješiti arbitra dužnosti i izabrati novog arbitra u skladu s postupkom iz članka 50. stavka 2. i, prema potrebi, u skladu s člankom 50. stavkom 3. Sporazuma.
               
               
                  4.   Ako se stranke ne uspiju dogovoriti o potrebi zamjene arbitra, koji nije predsjednik, svaka stranka može zahtijevati da se to pitanje uputi predsjedniku arbitražnog vijeća, protiv čije odluke nisu dopušteni pravni lijekovi.
               
               
                  5.   Ako na temelju tog zahtjeva predsjednik utvrdi da arbitar ne poštuje zahtjeve iz Kodeksa ponašanja za arbitre, bira se novi arbitar u skladu s člankom 50. stavkom 3. Sporazuma.
               
               
                  6.   Ako stranka smatra da predsjednik arbitražnog vijeća ne poštuje zahtjeve iz Kodeksa ponašanja za arbitre, stranke se savjetuju i, ako se tako dogovore, razrješuju predsjednika dužnosti i odabiru zamjenika u skladu s postupkom utvrđenim u članku 50. Sporazuma.
               
               
                  7.   Ako se stranke ne uspiju dogovoriti o potrebi zamjene predsjednika, svaka stranka može zatražiti da se to pitanje uputi jednoj od osoba uvrštenih na popis osoba izabranih da obavljaju dužnost predsjednik arbitražnog vijeća uspostavljen na temelju članka 64. Sporazuma. Predsjednik Odbora za SGP tu osobu odabire ždrijebom. Osoba odabrana na taj način odlučuje o tome je li predsjednik djelovao u skladu sa zahtjevima iz Kodeksa ponašanja za arbitre. Protiv odluke te osobe nisu dopušteni pravni lijekovi.
               
               
                  8.   Ako se utvrdi da predsjednik ne poštuje zahtjeve iz kodeksa ponašanja za arbitre, bira se novi predsjednik u skladu s člankom 50. stavkom 3. Sporazuma.
               
            
            
               Članak 9.
               Rasprave
               
                  1.   Na temelju rasporeda utvrđenog u skladu s člankom 5. stavkom 1. predsjednik arbitražnog vijeća, nakon savjetovanja sa strankama i drugim arbitrima, obavješćuje stranke o datumu, vremenu i mjestu održavanja rasprave. Stranka zadužena za logističko upravljanje postupkom stavlja te informacije na raspolaganje javnosti podložno članku 11.
               
               
                  2.   Osim ako se stranke dogovore drukčije, rasprava se održava u Bruxellesu ako je stranka koja je izjavila prigovor Côte d'Ivoire, odnosno u Abidjanu ako je stranka koja je izjavila prigovor Europska unija.
               
               
                  3.   Arbitražno vijeće može sazvati dodatne rasprave ako se stranke tako dogovore.
               
               
                  4.   Svi arbitri moraju biti prisutni tijekom cijele rasprave.
               
               
                  5.   Neovisno o tome je li postupak otvoren za javnost, sljedeće osobe mogu prisustvovati raspravi:
                  
                              (a)
                           
                           
                              zastupnici stranaka;
                           
                        
                              (b)
                           
                           
                              savjetnici stranaka;
                           
                        
                              (c)
                           
                           
                              administrativno osoblje, usmeni prevoditelji, pismeni prevoditelji i zapisničari;
                           
                        
                              (d)
                           
                           
                              pomoćnici arbitara;
                           
                        
                              (e)
                           
                           
                              stručnjaci koje je arbitražno vijeće odabralo u skladu s člankom 60. Sporazuma.
                           
                        
               
                  6.   Svaka stranka najkasnije pet dana prije datuma rasprave arbitražnom vijeću i drugoj stranci dostavlja popis na kojem se nalaze imena fizičkih osoba koje će usmeno iznijeti argumente ili prezentacije na raspravi u ime te stranke kao i imena drugih zastupnika ili savjetnika stranaka koji će prisustvovati raspravi.
               
               
                  7.   Arbitražno vijeće vodi raspravu na sljedeći način i pritom osigurava da se stranci koja je izjavila prigovor osigura jednako vrijeme kao i stranci protiv koje je izjavljen prigovor:
                  
                     Iznošenje argumenata
                  
                  
                              (a)
                           
                           
                              iznošenje argumenata stranke koja je izjavila prigovor;
                           
                        
                              (b)
                           
                           
                              iznošenje argumenata stranke protiv koje je izjavljen prigovor.
                           
                        
                     Iznošenje protuargumenata
                  
                  
                              (a)
                           
                           
                              odgovor stranke koja je izjavila prigovor;
                           
                        
                              (b)
                           
                           
                              odgovor stranke protiv koje je izjavljen prigovor.
                           
                        
               
                  8.   Arbitražno vijeće može u bilo kojem trenutku tijekom rasprave uputiti pitanja bilo kojoj od stranaka.
               
               
                  9.   Arbitražno vijeće osigurava da se zapisnik s rasprave sastavi i dostavi strankama u roku od 15 dana nakon rasprave. Stranke mogu iznijeti primjedbe na zapisnik, a arbitražno vijeće ih može uzeti u obzir u roku od pet dana nakon dostave dokumenta.
               
               
                  10.   Svaka stranka može arbitrima i drugoj stranci u roku od deset dana od datuma rasprave dostaviti dopunski podnesak o svakom pitanju koje je otvoreno tijekom rasprave.
               
            
            
               Članak 10.
               Pitanja u pisanom obliku
               
                  1.   Arbitražno vijeće može u bilo kojem trenutku tijekom postupka uputiti pitanja u pisanom obliku jednoj stranci ili objema strankama. Svaka stranka prima primjerak svih pitanja koje je uputilo arbitražno vijeće.
               
               
                  2.   Svaka stranka dostavlja drugoj stranci i primjerak svojeg pisanog odgovora na pitanja arbitražnog vijeća. Svaka stranka ima mogućnost u pisanom obliku dostaviti svoje primjedbe na odgovor druge stranke u roku od pet dana od datuma navedenog odgovora.
               
            
            
               Članak 11.
               Transparentnost i povjerljivost
               
                  1.   Svaka stranka i arbitražno vijeće osiguravaju povjerljivost svih informacija koje je arbitražnom vijeću dostavila druga stranka i koje je ta druga stranka odredila kao povjerljive. Ako podnesak koji stranka dostavi arbitražnom vijeću sadržava povjerljive informacije, ta stranka u roku od 15 dana od dostavljanja podneska dostavlja i verziju tog podneska koja nije povjerljiva i koja se može objaviti.
               
               
                  2.   Ovim se Poslovnikom ne sprečava stranku da javnosti priopći svoja stajališta u mjeri u kojoj, prilikom upućivanja na informacije koje je dostavila druga stranka, ne otkriva informacije koje je druga stranka označila kao povjerljive.
               
               
                  3.   Arbitražno vijeće sastaje se na sjednici zatvorenoj za javnost ako podnesak i argumenti pojedine stranke sadržavaju povjerljive poslovne informacije. Stranke poštuju povjerljivost rasprava arbitražnog vijeća ako se rasprave održavaju na sjednici zatvorenoj za javnost.
               
            
            
               Članak 12.
               Kontakti ex parte
               
                  1.   Arbitražno vijeće ne sastaje se sa strankom niti s njom kontaktira u odsutnosti druge stranke.
               
               
                  2.   Nijedan arbitar ne smije raspravljati o nikakvim aspektima pitanja koje je predmet postupka s jednom strankom ili obje stranke u odsutnosti drugih arbitara.
               
            
            
               Članak 13.
               Podnesci amicus curiae
               
                  1.   Osobe iz nevladinog sektora s poslovnim nastanom na području stranke mogu arbitražnom vijeću dostavljati podneske amicus curiae u skladu sa stavcima od 2. do 5.
               
               
                  2.   Osim ako se stranke dogovore drukčije u roku od pet dana od datuma osnivanja arbitražnog vijeća, arbitražno vijeće može primati samoinicijativno upućene podneske, pod uvjetom da su dostavljeni u roku od deset dana od datuma osnivanja arbitražnog vijeća, da se izravno odnose na pitanje koje arbitražno vijeće razmatra i da ni u kojem slučaju ti podnesci, među ostalim i njihovi prilozi, nisu dulji od petnaest tipkanih stranica.
               
               
                  3.   U svakom podnesku navodi se opis fizičke ili pravne osobe koja dostavlja podnesak, među ostalim priroda njezinih aktivnosti i izvor njezina financiranja, te se pobliže navodi priroda interesa koji ta osoba ima u arbitražnom postupku. Podnesak se sastavlja na jezicima koje stranke odaberu u skladu s člankom 16. stavcima 1. i 2.
               
               
                  4.   Podnesci se dostavljaju strankama kako bi mogle iznijeti svoje primjedbe. Stranke mogu svoje primjedbe dostaviti arbitražnom vijeću u roku od deset dana od dostavljanja obavijesti.
               
               
                  5.   Arbitražno vijeće u svojoj odluci navodi sve podneske koje je zaprimilo i koji su u skladu s ovim Poslovnikom. Arbitražno vijeće u svojoj odluci nije dužno navesti argumente iznesene u tim podnescima.
               
            
            
               Članak 14.
               Hitni slučajevi
               U hitnim slučajevima iz članka 52. stavka 2. i članka 55. stavka 2. Sporazuma arbitražno vijeće, nakon savjetovanja sa strankama, prilagođava rokove propisane u ovom Poslovniku na način koji smatra primjerenim i obavješćuje stranke o tim prilagodbama.
            
            
               Članak 15.
               Troškovi
               
                  1.   Svaka stranka snosi svoje troškove sudjelovanja u postupku arbitraže.
               
               
                  2.   Stranka protiv koje je izjavljen prigovor odgovorna je za logističko upravljanje arbitražnim postupkom, prije svega za organizaciju rasprava, te snosi sve troškove koji se odnose na logističko upravljanje raspravom. Međutim, stranke zajednički i ravnopravno dijele ostale administrativne troškove postupka, uključujući naknadu i troškove arbitara te naknadu i troškove njihovih pomoćnika.
               
            
            
               Članak 16.
               Radni jezik postupka, pismeno i usmeno prevođenje
               
                  1.   Tijekom savjetovanja iz članka 50. stavka 2. Sporazuma, a najkasnije tijekom sastanka iz članka 5. stavka 1. ovog Poslovnika, stranke se nastoje dogovoriti o zajedničkom radnom jeziku koji mora biti službeni jezik zajednički objema strankama.
               
               
                  2.   Ako se stranke ne uspiju dogovoriti o zajedničkom radnom jeziku, svaka stranka snosi troškove prijevoda svojih podnesaka na jezik koji je odabrala druga stranka, osim ako su podnesci napisani na jednom od radnih jezika WTO-a. Stranka protiv koje je izjavljen prigovor zadužena je za prevođenje usmenih navoda na jezike koje su odabrale stranke.
               
               
                  3.   Izvješća i odluke arbitražnog vijeća sastavljaju se na jednom ili više jezika koje su odabrale stranke. Ako se stranke nisu dogovorile o zajedničkom radnom jeziku, privremeno izvješće i završno izvješće arbitražnog vijeća sastavljaju se na jednom od radnih jezika WTO-a.
               
               
                  4.   Stranke ravnopravno snose sve troškove prijevoda odluke arbitražnog vijeća na jedan ili više jezika koje su odabrale.
               
               
                  5.   Stranka može dostaviti primjedbe u pogledu točnosti bilo koje prevedene verzije dokumenta izrađenog u skladu s ovim Poslovnikom.
               
               
                  6.   Svaka stranka snosi troškove prijevoda svojih podnesaka. Stranke ravnopravno snose troškove prijevoda odluke arbitražnog vijeća.
               
            
            
               Članak 17.
               Računanje rokova
               Svi rokovi utvrđeni u glavi V. (Izbjegavanje i rješavanje sporova) Sporazuma i u ovom Poslovniku, među ostalim i rokovi u kojima arbitražna vijeća moraju priopćiti svoje odluke, mogu se izmijeniti uz obostranu suglasnost stranaka, a računaju se u danima od dana koji slijedi nakon radnje ili činjenice na koje se odnose, osim ako je drukčije određeno.
            
            
               Članak 18.
               Drugi postupci
               Rokovi utvrđeni u ovom Poslovniku prilagođavaju se u skladu s posebnim rokovima predviđenima za donošenje odluke arbitražnog vijeća u postupcima iz članaka od 54. do 57. Sporazuma.
            
         
      
      
         
            Prilog postupcima za rješavanje sporova
            
               KODEKS PONAŠANJA ZA ARBITRE
            
            
               Članak 1.
               Definicije
               Za potrebe ovog Kodeksa ponašanja:
               
                           —
                        
                        
                           „arbitar”: znači član arbitražnog vijeća osnovanog na temelju članka 50. Sporazuma,
                        
                     
                           —
                        
                        
                           „pomoćnik”: znači fizička osoba koja u okviru mandata pojedinog arbitra za njega obavlja istraživanja ili mu pomaže u obavljanju dužnosti,
                        
                     
                           —
                        
                        
                           „kandidat”: znači osoba čije je ime na popisu arbitara iz članka 64. Sporazuma i koja se uzima u obzir prilikom odabira arbitra na temelju članka 50. Sporazuma,
                        
                     
                           —
                        
                        
                           „posrednik”: znači fizička osoba koja vodi postupak posredovanja u skladu s člankom 48. Sporazuma,
                        
                     
                           —
                        
                        
                           „osoblje”: u pogledu arbitra, znači fizičke osobe koje su pod vodstvom i nadzorom arbitra, a koje nisu pomoćnici.
                        
                     
            
               Članak 2.
               Temeljna načela
               
                  1.   Radi očuvanja integriteta i nepristranosti mehanizma za rješavanje sporova, svaki kandidat i arbitar:
                  
                              (a)
                           
                           
                              mora biti upoznat s ovim Kodeksom ponašanja;
                           
                        
                              (b)
                           
                           
                              mora biti neovisan i nepristran;
                           
                        
                              (c)
                           
                           
                              mora izbjegavati izravan ili neizravan sukob interesa;
                           
                        
                              (d)
                           
                           
                              mora izbjegavati neprimjereno postupanje i bilo kakve aktivnosti koje bi davale dojam neprimjerenog postupanja ili pristranosti;
                           
                        
                              (e)
                           
                           
                              mora poštovati najviše standarde ponašanja; i
                           
                        
                              (f)
                           
                           
                              na njega ne smiju utjecati osobni interesi, vanjski pritisci, politički interesi, zahtjevi javnosti, odanost stranci ili strah od kritike.
                           
                        
               
                  2.   Arbitar ne smije, izravno ni neizravno, preuzeti obveze niti prihvatiti povlastice koje bi utjecale, ili davale dojam da na bilo koji način utječu, na ispravno obavljanje njegovih dužnosti.
               
               
                  3.   Arbitar svoj položaj u arbitražnom vijeću ne smije iskorištavati za ostvarivanje osobnih ili privatnih interesa. Arbitar izbjegava radnje kojima se može stvoriti dojam da se druge osobe nalaze u poziciji da mogu utjecati na njega.
               
               
                  4.   Arbitar ne dopušta da sadašnji ili prijašnji financijski, poslovni, profesionalni, osobni ili društveni odnosi ili odgovornosti utječu na njegovo ponašanje ili prosudbu.
               
               
                  5.   Arbitar izbjegava uspostavljanje bilo kakvih odnosa ili stjecanje bilo kakvih financijskih interesa koji bi mogli utjecati na njegovu nepristranost ili opravdano stvoriti dojam neprimjerenog ponašanja ili pristranosti.
               
            
            
               Članak 3.
               Obveze otkrivanja informacija
               
                  1.   Prije nego što se potvrdi njegov izbor za arbitra u okviru članka 50. Sporazuma, kandidat otkriva sve interese, odnose ili pitanja koji bi mogli ugroziti njegovu neovisnost ili nepristranost ili koji bi mogli opravdano stvoriti dojam neprimjerenog ponašanja ili pristranosti u okviru postupka.
               
               
                  2.   Kandidat u tu svrhu poduzima napore, u najvećoj mogućoj mjeri, kako bi stekao saznanja o postojanju takvih interesa, odnosa i poslova, među ostalim financijskih interesa, profesionalnih interesa ili interesa povezanih s njegovim zaposlenjem ili njegovom obitelji.
               
               
                  3.   Obveza otkrivanja na temelju stavka 1. ovog članka trajna je obveza te su svi arbitri dužni otkriti sve takve interese, odnose ili poslove koji se mogu pojaviti u bilo kojoj fazi postupka.
               
               
                  4.   Kandidat ili arbitar obavješćuje Odbor za SGP o svim pitanjima koja se odnose na stvarna ili moguća kršenja ovog Kodeksa ponašanja čim o njima stekne saznanja, kako bi ih stranke mogle razmotriti.
               
            
            
               Članak 4.
               Dužnosti arbitara
               
                  1.   Nakon što prihvati imenovanje arbitar mora biti na raspolaganju za preuzimanje svojih dužnosti i mora ih obavljati temeljito, brzo, pravedno i s dužnom pažnjom tijekom cijelog postupka.
               
               
                  2.   Arbitar razmatra samo ona pitanja koja su se pojavila u postupku i koja su potrebna za donošenje odluke i ne može prenijeti tu dužnost na drugu osobu.
               
               
                  3.   Arbitar poduzima sve potrebne mjere kako bi osigurao da su njegov pomoćnik i njegovo osoblje upoznati s člancima 2., 3., 4. i 6. ovog Kodeksa ponašanja te da ih se pridržavaju.
               
            
            
               Članak 5.
               Obveze bivših arbitara
               Svi bivši arbitri moraju izbjegavati aktivnosti koje mogu stvoriti dojam da su u obavljanju svojih dužnosti bili pristrani ili imali koristi od odluka arbitražnog vijeća.
            
            
               Članak 6.
               Povjerljivost
               
                  1.   Arbitri i bivši arbitri nikada ne smiju otkrivati niti upotrebljavati informacije koje nisu za javnost, a koje se odnose na postupak ili su za njih saznali tijekom postupka, osim za potrebe tog postupka, i ni u kojem slučaju takve informacije ne smiju otkrivati niti upotrebljavati za ostvarivanje osobne koristi, ostvarivanje koristi za druge ili za nanošenje štete interesima drugih.
               
               
                  2.   Arbitar ne smije otkriti odluku arbitražnog vijeća ni njezine dijelove dok se ona ne objavi u skladu s člankom 63. Sporazuma.
               
               
                  3.   Arbitar odnosno bivši arbitar nikada ne smije objavljivati sadržaj vijećanjâ arbitražnog vijeća ili stajalište bilo kojeg člana arbitražnog vijeća.
               
            
            
               Članak 7.
               Troškovi
               Svaki arbitar vodi bilješke o vremenu koje je posvetio postupku i o svojim troškovima, o vremenu i troškovima svojeg pomoćnika, te strankama podnosi konačni račun.
            
            
               Članak 8.
               Posrednici
               Ovaj Kodeks ponašanja primjenjuje se mutatis mutandis na posrednike.